|  |
| --- |
| Simon Ammann (2014) |
|  |
| Kuld | 2002 | Normaalmägi |
| Kuld | 2002 | Suur mägi |
| Kuld | 2010 | Normaalmägi |
| Kuld | 2010 | Suur mägi |
|  |
| Kuld | 2007 | suur mägi |
| Kuld | 2010 | suusalend |
| Hõbe | 2007 | normaalmägi |
| Pronks | 2009 | normaalmägi |
| Pronks | 2011 | suur mägi |

**Simon Ammann** (sündinud 25. juunil 1981 Grabsis) on Šveitsi suusahüppaja, ainuke neljakordne individuaalne olümpiavõitja suusahüpetes.

Ammann debüteeris maailma karikasarjas 16-aastaselt 29. detsembril 1997 Saksamaal Oberstdorfi etapil. Ta lõpetas 115 m mäel kohe 15. kohaga.

Järgnesid 1998. aasta taliolümpiamängud Jaapanis Naganos. Ammann saavutas 8. veebruaril meeskondlikes suusahüpetes 6. koha, 11. veebruaril normaalmäel 35. koha ja 15. veebruaril suurel mäel 39. koha.

Järgmisel kolmel hooajal oli vähe edusamme märgata. 5. veebruaril 1999 tuli ta Itaalias Val di Fiemmes suurel mäel 12. kohale ja 25. jaanuaril 2000 Jaapanis Hakubas suurel mäel meeskondlikult 5. kohale. Enne olümpiahooaega olidki need tema parimad tulemused, kuigi maailma karikasarjas osales ta neil aastatel 25 etapil.

Olümpiahooajal saabus kauaoodatud edu. 15. detsembril 2001 tuli ta kodumaal Engelbergis MK-etapil suurel mäel 7. kohale ja 5 järgmisel etapil jõudis esiviisikusse. Neist parimateks jäid 16. detsembril Engelbergis ja 22. detsembril Itaalias Predazzos saadud suure mäe teine koht. Neil etappidel kaotas ta Adam Malyszile Poolast.

Enne 2002. aasta olümpiamänge Salt Lake Citys ei olnud Ammann võitnud ühtegi MK-võistluste etappi, kuid tuli üllatuslikult kahekordseks olümpiavõitjaks. 10. veebruaril võitis ta Sven Hannawaldi (Saksamaa) ja Malyszi ees normaalmäe ning 13. veebruaril Malyszi ja Soome sportlase Matti Hautamäe ees suure mäe. 18. veebruaril juhtis ta Šveitsi meeskonna 7. kohale, tehes avavoorus pikkuselt 3. ja teises voorus pikima hüppe. Kuna Ammann oli üsna nooruke, kandis ümmargusi suusahüppeprille ja lendas väga kaugele, hakati teda ajakirjanduses nimetama Harry Potteriks.

Esimese maailma karikasarja etapi võitis Ammann alles pärast olümpiamänge, 17. märtsil Oslos 115 m mäel. Teise MK-etapi võitis ta alles 12. veebruaril 2006 Holmenkollenis ja kolmanda 18. märtsil 2007 taas Oslos, kõik suurel mäel.

Järgmise hooaja alguses tuli ta 17 MK-etapist kõigest 2 korda 20 parema hulka. Seda arvestades esines ta Val di Fiemmes toimunud MM-il hästi, saades 22. veebruaril suurel mäel 17. ja 28. veebruaril väikesel mäel 10. koha. Kahekordseks maailmameistriks tuli Malysz. 23. veebruaril tuli Ammann suure mäe meeskondlikes hüpetes 9. kohale.

21. veebruaril 2004 tuli Ammann suusalennu maailmameistrivõistlustel Sloveenias Planicas 14. kohale.

2005. aasta põhja suusaalade maailmameistrivõistlused toimusid Oberstdorfis. Ammann saavutas 19. veebruaril normaalmäel individuaalse 44. koha, 20. veebruaril normaalmäel meeskondliku 8. koha, 25. veebruaril suurel mäel individuaalse 27. koha ja 26. veebruaril meeskondliku 7. koha.

2006. aasta maailmameistrivõistlused suusalennus toimusid Austrias Kulmis. Ammanni päralt jäi 14. jaanuaril individuaalne 23. koht ja 15. jaanuaril meeskondlik 6. koht. Järgnesid olümpiamängud Pragelato suusahüppemäel, kus Ammann tuli 12. veebruaril väikesel mäel 38. kohale, 18. veebruaril suurel mäel 15. kohale ja 20. veebruaril meeskondlikult suurel mäel 7. kohale.

Simon Ammanni võis näha 2006. aastal BBC telesarjas "Loomade taliolümpiamängud" ("*Animal Winter Games*"). Selles sarjas oli ta inimeste esindaja suusahüppevõistlustel.

Suusahüppajate 2006.–2007. aasta hooaeg algas Simon Ammannil hästi ja 5 etapi järel juhtis ta maailma karikasarja, enne kui temast möödusid Anders Jacobsen ja Gregor Schlierenzauer. Nelja hüppemäe turneel tuli ta kolmandaks, pärast mäginädalat aga muutusid tema hüpped ebakindlaks ja ta langes MK arvestuses neljandaks. 

Simon Ammann (2010)
2007. aasta maailmameistrivõistlustel Sapporos võitis Simon Ammann 24. veebruaril vaid 0,2 punktiga noore soomlase Harri Olli ees suurel mäel MM-kulla. Järgmisel päeval tuli ta meeskondlikult suurel mäel 7. kohale ja 3. märtsil jäi väikesel mäel 21,5-punktilise kaotusega Malyszile hõbemedalile, edestades punktiga austerlast Thomas Morgensterni.

2008. aasta maailmameistrivõistlused suusalennus peeti Oberstdorfis. Ammann saavutas 23. veebruaril individuaalselt 8. koha ja järgmisel päeval meeskondlikult 9. koha.

2009. aasta MM-il Liberecis Šveits võistkonnaga ei osalenudki. Ammann tuli 21. veebruaril väikesel mäel austerlaste Wolfgang Loitzli ja Gregor Schlierenzaueri järel pronksmedali. 27. veebruaril jäi ta suure mäe hüpetes 8. kohale.

2010. aasta taliolümpiamängudel Kanadas Vancouveris tuli Ammann taas kahekordseks olümpiavõitjaks. 13. veebruaril võitis ta normaalmäel ja 20. veebruaril suurel mäel. Kummalgi võistlusel sai hõbemedali Malysz ja pronksmedali Schlierenzauer. 20. märtsil järgnesid suusalennu maailmameistrivõistlused Planicas, kus Ammann sai juba kolmanda suurvõidu hooajal, Schlierenzauer sai hõbeda ja Malysz 4. koha.

2011. aasta põhja suusaalade maailmameistrivõistlused toimusid Oslos. 26. veebruaril saavutas Ammann normaalmäel 4. koha. Medalid võitsid Thomas Morgenstern, Andreas Kofler ja Adam Malysz. 27. veebruaril tuli Šveits normaalmäel meeskondlikult 10. kohale. 3. märtsil võitis Ammann suurel mäel pronksmedali Schlierenzaueri ja Morgensterni järel, edestades Koflerit ja Hautamäke.

2002 ja 2010 valiti Ammann Šveitsi aasta meessportlaseks. 2009 pälvis ta Holmenkolleni medali.

Saavutused
----------

Simon Ammann olümpiavõitjana (2010)
Simon Ammann Vikersundis (2011)
###  Olümpiamängudel

* 2002 Ameerika Ühendriigid Salt Lake Citys
	+ **olümpiavõitja** normaalmäel
	+ **olümpiavõitja** suurel mäel
* 2010 Kanada Vancouveris
	+ **olümpiavõitja** normaalmäel
	+ **olümpiavõitja** suurel mäel

### Maailmameistrivõistlustel

* 2007 Jaapan Sapporos
	+ Kuld **maailmameister** suurel mäel
	+ Hõbe hõbemedal normaalmäel
* 2009 Tšehhi Liberecis
	+ Pronks pronksmedal normaalmäel
* 2011 Norra Oslos
	+ Pronks pronksmedal suurel mäel

### Suusalennu maailmameistrivõistlustel

* 2010 Sloveenia Planicas
	+ Kuld **kuldmedal** individuaalvõistluses

### Maailma karikasarjas

**Simon Ammann** on osalenud (seisuga 20. jaanuar 2015) 325 MK-etapil ja jõudnud esikolmikusse 78 korral, neist 23 etappi on ta võitnud.

#### Maailma karikas

* 2. koht: 2009
* 3. koht: 2007

#### Maailma karikasarja etapivõidud

| Jrk-nr | Aasta | Kuupäev | Koht | Riik | Ala |
| --- | --- | --- | --- | --- | --- |
| **1.** | 2002 | 17. märts | Oslo |  Norra | normaalmägi |
| **2.** | 2006 | 12. veebruar | Lillehammer |  Norra | suur mägi |
| **3.** | 2007 | 18. märts | Oslo |  Norra | suur mägi |
| **4.** | 2008 | 29. november | Kuusamo |  Soome | suur mägi |
| **5.** | 2008 | 7. detsember | Trondheim |  Norra | suur mägi |
| **6.** | 2008 | 13. detsember | Pragelato |  Itaalia | suur mägi |
| **7.** | 2008 | 20. detsember | Engelberg |  Šveits | suur mägi |
| **8.** | 2008 | 29. detsember | Oberstdorf |  Saksamaa | suur mägi |
| **9.** | 2009 | 6. detsember | Lillehammer |  Norra | suur mägi |
| **10.** | 2009 | 18. detsember | Engelberg |  Šveits | suur mägi |
| **11.** | 2009 | 20. detsember | Engelberg |  Šveits | suur mägi |
| **12.** | 2010 | 17. jaanuar | Sapporo |  Jaapan | suur mägi |
| **13.** | 2010 | 3. veebruar | Klingenthal |  Saksamaa | suur mägi |
| **14.** | 2010 | 7. märts | Lahti |  Soome | suur mägi |
| **15.** | 2010 | 9. märts | Kuopio |  Soome | suur mägi |
| **16.** | 2010 | 12. märts | Lillehammer |  Norra | suur mägi |
| **17.** | 2010 | 14. märts | Oslo |  Norra | suur mägi |
| **18.** | 2011 | 1. jaanuar | Garmisch-Partenkirchen |  Saksamaa | suur mägi |
| **19.** | 2011 | 22. jaanuar | Zakopane |  Poola | suur mägi |
| **20.** | 2011 | 13. märts | Lahti |  Soome | suur mägi |
| **21.** | 2013 | 29. detsember | Oberstdorf |  Saksamaa | suur mägi |
| **22.** | 2014 | 28. november | Ruka |  Soome | suur mägi |
| **23.** | 2014 | 29. november | Ruka |  Soome | suur mägi |

Vaata ka
--------

* Suusahüpped 1998. aasta taliolümpiamängudel
* Suusahüpped 2002. aasta taliolümpiamängudel
* Suusahüpped 2006. aasta taliolümpiamängudel
* Suusahüpped 2010. aasta taliolümpiamängudel

Välislingid
-----------

|  |  |
| --- | --- |
|  | Pildid, videod ja helifailid Commonsis: **Simon Ammann** |

* Simon Ammanni koduleht
* Simon Ammann FIS-i kodulehel (inglise)
* Portrait of Simon Ammann